श्रीकृष्णलीलाके समय व्रजमें जो लीला परिकर थे, श्रीकृष्णके जो माता-पिता थे, सखा-प्रियाएँ-दास-दासियाँ-वंशी-शुक-शारी आदि थे, वे श्रीगौरलीलामें किस-किस नामसे, कहाँ पर और किस भावसे अवतीर्ण हुए-उन सबका तथा श्रीगौरलीलाके अन्यान्य पार्षदोंके पूर्व-पूर्व स्वरूपोंका एवं श्रीगौड़ीय सम्प्रदायके मध्वानुगत्यका श्रील कविकर्णपूरने इस प्रस्तुत श्रीगौरगणोद्देश-दीपिका नामक ग्रन्थमें वर्णन किया है। जो जानकारी इस ग्रन्थमें उपलब्ध है, वह अन्य किसी भी स्थानपर एक साथ उपलब्ध नहीं है। अतएव यह मेरा दृढ़ विश्वास है कि यदि श्रीगौराङ्ग महाप्रभुके भक्त इस ग्रन्थका ठीक रूपसे पठन-पाठन करेंगे तो उन्हें अपनी उपासना पद्धतिके विषयमें कोई भी भ्रम नहीं रह जायेगा अर्थात् उन्हें यह दृढ़ विश्वास हो जायेगा कि जगत्के जीवोंको श्रीहरिनाम और अनर्पित उन्नातोज्ज्वल-प्रेम प्रदान करनेके लिए, विशेषतः असमोद्ध्‌र्व श्रीराधा-भावमाधुरीका रसास्वादन करनेके लिए श्रीनन्दनन्दन ही श्रीमती राधाके भाव और कान्तिको अङ्गीकार करके श्रीशचीनन्दन गौरहरिके रूपमें अवतरित हुए हैं।